奉和門下相公送西川相公兼領相印出鎮全蜀詩十八韻
作者：杜牧
朝代：唐

paragraphs: 盛業冠伊唐，台階翊戴光。
無私天雨露，有截舜衣裳。
蜀輟新衡鏡，池留舊鳳凰。
同心真石友，寫恨蔑河梁。
虎騎搖風斾，貂冠韻水蒼。
彤弓隨武庫，金印逐文房。
棧壓嘉陵咽，峰橫劒閣長。
前驅二星去，開險五丁忙。
回首崢嶸盡，連天草樹芳。
丹心懸魏闕，往事愴甘棠。
治化輕諸葛，威聲懾夜郎。
君平教說卦，夫子召升堂。
塞接西山雪，橋維萬里檣。
奪霞紅錦爛，撲地酒壚香。
忝逐三千客，曾依數仞牆。
滯頑堪白屋，攀附亦同行。
肉管伶倫曲，簫韶清廟章。
唱高知和寡，小子斐然狂。